Boek: ‘Hoeveel tande het ŉ engel?’ – Jan VermeulenJan Vermeulen “Hulle wil my been afsit, Simphi. Net hierso.” Alex trek sy liniaal oor sy kaal bobeen. “Woep-wap-konynkap, weg is Alex Brown se been én sy beroemde skopvoet.” Die nuus is presies wat die veertienjarige Alex nie wou gehoor het nie: sy beenkanker is te laat ontdek en nou is daar ŉ groot kans dat hulle sy been sal moet afsit. Hy gaan nooit weer rugby of krieket kan speel nie. Vir ŉ lang tyd nie skool toe kan gaan nie. Dalk selfs nie eers sy vyftiende verjaarsdag sien nie… Sy beste vriend, Simphiwe, het nie veel raad nie. Maar toe ontmoet Alex vir Agapé-Ann; ŉ pastoor se dogter met dieselfde tipe kanker wat ses maande vroeër haar eie been verloor het. Hy begin saam met haar kerk toe gaan, en stadig maar seker leer hy meer oor geloof en die Here, en dat sy kanker nie ŉ straf is nie. En oor engele. Gaan sy jong geloof die grootste toets ooit kan oorleef? Hoeveel tande het ŉ engel is Jan Vermeulen se jeugverhaal oor verlies, geloof en die rol wat engele in ŉ mens se lewe speel. Dit het pas by Luca, ŉ druknaam van Lapa Uitgewers, verskyn. Vermeulen is in Bethanie in die suide van Namibië gebore. Op 14 is sy eerste kortverhaal in die destydse jeugtydskrif Patrys gepubliseer. Hy het ŉ BA-graad met Hebreeus en Filosofie as hoofvakke aan die Universiteit van Port Elizabeth behaal. Vermeulen het later sy lisensiaat in teologie aan die Universiteit van Stellenbosch verwerf en ŉ kursus in kreatiewe skryfkuns aan die Departement Afrikaans en Nederlands van die Universiteit van Port Elizabeth gevolg. Sy debuutroman, Die laaste dans, is in 1998 deur Queillerie uitgegee. In 2000 het sy eerste jeugboek, Geraamtes dra nie klere nie, verskyn. Dié boek is met die Sanlamprys (goud), die MER-prys, die Scheepersprys en ŉ ATKV-kinderboektoekenning bekroon. Vermeulen se kortverhaal “In ma se stoof” het in 2006 in die kortverhaalbundel Van spoke gepraat verskyn. Die jongste boeke uit Vermeulen se pen sluit in Baster (2021), GOM vir jou stukkende wêreld (2021), Spieëltjie, Spieëltjie (2021) en Poppie Viool en die Swartwoud-arende (2022). Uitgewer: Lapa Uitgewers Prys: R190,00* *Prys onderworpe aan verandering Koop die boek by Graffiti Boeke